
זבחים פח ע"ב



טקסט הדף מנוקד



הוּגְּעוּ לְנֶתֶר וְאָהָל אַף בְּמַיִם אֵין מְכַבְּסִים וְיֵשׁ אוֹמְרִים אֵין מְכַבְּסִין אוֹתָן כׇּל עִיקָּר שֶׁאֵין עֲנִיּוּת בִּמְקוֹם עֲשִׁירוּת


תָּנוּ רַבָּנַן מְעִיל כּוּלּוֹ שֶׁל תְּכֵלֶת הָיָה שֶׁנֶּאֱמַר וַיַּעַשׂ אֶת מְעִיל הָאֵפוֹד כְּלִיל תְּכֵלֶת שׁוּלָיו כֵּיצַד מֵבִיא תְּכֵלֶת וְאַרְגָּמָן וְתוֹלַעַת שָׁנִי שְׁזוּרִין וְעוֹשֶׂה אוֹתָן כְּמִין רִימּוֹנִים שֶׁלֹּא פִּיתְּחוּ פִּיהֶן וּכְמִין קוֹנָאוֹת שֶׁל קְנָסוֹת שֶׁבְּרָאשֵׁי תִינוֹקוֹת


וּמֵבִיא שִׁבְעִים וּשְׁנַיִם זַגִּין שֶׁבָּהֶן שִׁבְעִים וּשְׁנַיִם עִינְבָּלִין וְתוֹלֶה בָּהֶן שְׁלֹשִׁים וְשִׁשָּׁה בְּצַד זֶה וּשְׁלֹשִׁים וְשִׁשָּׁה מִצַּד זֶה רַבִּי דּוֹסָא אוֹמֵר מִשּׁוּם רַבִּי יְהוּדָה שְׁלֹשִׁים וְשִׁשָּׁה הָיוּ שְׁמוֹנֶה עֶשְׂרֵה מִצַּד זֶה וּשְׁמֹנֶה עֶשְׂרֵה מִצַּד זֶה


אָמַר רַבִּי עִינְיֹנִי בַּר שָׂשׂוֹן כְּמַחְלוֹקֶת כָּאן כָּךְ מַחְלוֹקֶת בְּמַרְאוֹת נְגָעִים דִּתְנַן מַרְאוֹת נְגָעִים רַבִּי דּוֹסָא בֶּן הַרְכִּינָס אוֹמֵר שְׁלֹשִׁים וְשִׁשָּׁה עֲקַבְיָא בֶּן מַהֲלַלְאֵל אוֹמֵר שִׁבְעִים וּשְׁנַיִם


וְאָמַר רַבִּי עִינְיֹנִי בַּר שָׂשׂוֹן לָמָּה נִסְמְכָה פָּרָשַׁת קׇרְבָּנוֹת לְפָרָשַׁת בִּגְדֵי כְהוּנָּה לוֹמַר לָךְ מָה קׇרְבָּנוֹת מְכַפְּרִין אַף בִּגְדֵי כְהוּנָּה מְכַפְּרִין


כְּתוֹנֶת מְכַפֶּרֶת עַל שְׁפִיכוּת דָּ[מִי]ם שֶׁנֶּאֱמַר וַיִּשְׁחֲטוּ שְׂעִיר עִזִּים וַיִּטְבְּלוּ אֶת הַכֻּתֹּנֶת בַּדָּם מִכְנְסַיִם מְכַפֶּרֶת עַל גִּילּוּי עֲרָיוֹת שֶׁנֶּאֱמַר וַעֲשֵׂה לָהֶם מִכְנְסֵי בָד [לְכַסּוֹת (אֶת) בְּשַׂר עֶרְוָה] מִצְנֶפֶת מְכַפֶּרֶת עַל גַּסֵּי הָרוּחַ מִנַּיִן אָמַר רַבִּי חֲנִינָא יָבֹא דָּבָר שֶׁבַּגּוֹבַהּ וִיכַפֵּר עַל גּוֹבַהּ


אַבְנֵט מְכַפֵּר עַל הִרְהוּר הַלֵּב הֵיכָא דְּאִיתֵיהּ חוֹשֶׁן מְכַפֵּר עַל הַדִּינִין שֶׁנֶּאֱמַר וְעָשִׂיתָ חֹשֶׁן מִשְׁפָּט אֵפוֹד מְכַפֵּר עַל עֲבוֹדָה זָרָה שֶׁנֶּאֱמַר אֵין אֵפוֹד וּתְרָפִים


מְעִיל מְכַפֵּר עַל לָשׁוֹן הָרָע מִנַּיִן אָמַר רַבִּי חֲנִינָא יָבֹא דָּבָר שֶׁבַּקּוֹל וִיכַפֵּר עַל קוֹל הָרָע וְצִיץ מְכַפֵּר עַל עַזּוּת פָּנִים בְּצִיץ כְּתִיב וְהָיָה עַל מֵצַח אַהֲרֹן וּבְעַזּוּת פָּנִים כְּתִיב וּמֵצַח אִשָּׁה זוֹנָה הָיָה לָךְ


אִינִי וְהָא אָמַר רַבִּי יְהוֹשֻׁעַ בֶּן לֵוִי שְׁנֵי דְּבָרִים לֹא מָצִינוּ לָהֶן כַּפָּרָה בְּקׇרְבָּנוֹת וּמָצִינוּ לָהֶן כַּפָּרָה מִמָּקוֹם אַחֵר וְאֵלּוּ הֵן שְׁפִיכוּת דָּמִים וְלָשׁוֹן הָרָע


שְׁפִיכוּת דָּמִים מֵעֶגְלָה עֲרוּפָה וְלָשׁוֹן הָרָע מִקְּטֹרֶת דְּתָנֵי רַב חֲנַנְיָה מִנַּיִן לִקְטֹרֶת שֶׁמְּכַפֶּרֶת שֶׁנֶּאֱמַר וַיִּתֵּן אֶת הַקְּטֹרֶת וַיְכַפֵּר עַל הָעָם


וְתָנֵי דְּבֵי רַבִּי יִשְׁמָעֵאל עַל מָה קְטֹרֶת מְכַפֶּרֶת עַל לָשׁוֹן הָרָע יָבֹא דָּבָר שֶׁבַּחֲשַׁאי וִיכַפֵּר עַל מַעֲשֵׂה חֲשַׁאי


קַשְׁיָא לָשׁוֹן הָרָע אַלָּשׁוֹן הָרָע קַשְׁיָא שְׁפִיכוּת דָּמִים אַשְּׁפִיכוּת דָּמִים


לָא קַשְׁיָא הָא דִּידִיעַ מַאן קַטְלֵיהּ הָא דְּלָא יְדִיעַ מַאן קַטְלֵיהּ אִי דִּידִיעַ מַאן קַטְלֵיהּ בַּר קְטָלָא הוּא בְּמֵזִיד וְלָא אַתְרוֹ בֵּיהּ


וְלָשׁוֹן הָרָע אַלָּשׁוֹן הָרָע נָמֵי לָא קַשְׁיָא הָא בְּצִינְעָא הָא בְּפַרְהֶסְיָא


הֲדַרַן עֲלָךְ הַמִּזְבֵּחַ מְקַדֵּשׁ




רש"י





	הוגעו למים. כלומר אם היה גיעולן מועט ולא הזקיקן אלא לכיבוס מים מכבסים אותן אף בנתר ואהל: הוגעו לנתר ואהל. שנתגעלו גיעול רב שהגיעו ליזקק לכיבוס נתר ואהל תו לא מתקן להו כלל: אף במים. לאו לרבותא הוא אלא למימרא דנתר ואהל דנקט לאו לענין כיבוס נקט דהיכא דאסור אסור לגמרי והיכא דשרי שרי לגמרי אלא לענין גיעול נקיט ליה וה''ק נתגעלו אין מכבסין אותו כלל אם הוזקקו לנתר ואהל: נראה בעיני דה''ג. שוליו כיצד היה מביא כו' דברימונים נאמרו שלשה צבעים: שלא נפתחו פיהם. דרך רימונים כששוהין באילן אחר גמר בישולן מתפתחין מאיליהן כדרך שעושין קליפי אגוזים החיצונות: וכמין קונאות. בוטונ''ש עשויין כמין תיק של נחשת שעושין [בסוף] בית יד הרומח שקורין ארישטייל לשון (שמואל ב כא) ומשקל קינו דישבי בנוב והתינוקות תולין אותו בראשי כובעי נצרים שעושין אותו למלחמתן שקורים הילמ''ש: קנסות שבראשי תינוקות. לשון וקלסא דנחשא על רישיה: זגין. אינצליט''ש: עינבלים. מה שתלוי בתוכן לקשקש ותולה בו אצל הרמון [והוא] פעמון כדכתיב (שמות לט) פעמון ורמון ובתוך הרמונים דקרא לאו בתוך החלל קאמר אלא ביניהם דפעמון אחד בין שני רמונים: מצד זה. מלפניו ומלאחריו: מראות נגעים. לטמא מפתוכין של לבן אדמדם ולבנים של נתקי הראש וזקן ושל נגעי בתים [ובגדים]: למה נסמכה. בצו את אהרן זאת תורת העולה זאת תורת החטאת והאשם וזבח השלמים והדר קח את אהרן ואת הבגדים: ויטבלו את הכתנת. רמז הוא לעתיד שיכפר שפיכת דמים בכתנת טבילה היינו כפרה: לכסות את בשר ערוה. לחפות על גילוי עריות: אהיכא דאיתיה. שהיו חוגרין כנגד אצילי ידיהן דהיינו כנגד הלב כדילפינן בפרק שני (לעיל דף יט.) מולא יחגרו ביזע: אין אפוד. נגלה עון תרפים הא יש אפוד אין תרפים כך שמעתי במסכת ערכין (דף טז.): דבר שבקול. פעמונים שבו (מכפר): [ויכפר] על העם. במחלוקת קרח שהוא לשון הרע [שנאמר] אתם המיתם וגו': שבחשאי. שהיה לבדו שם כדתנן פורשין בין האולם ולמזבח בשעת הקטרה וכל שכן מן ההיכל שנאמר וכל אדם לא יהיה וגו' בסדר יומא (דף מד.): ידיע מאן קטליה. כתונת מכפרת על הציבור שלא יענשו: בר קטלא הוא. וכל כמה דלא קטליה מיענשי דכתיב [ולארץ] לא יכופר וגו' (במדבר לה): ומשני במזיד ולא אתרו ביה. דלאו בר קטלא הוא הילכך ציבור מתכפרי בכתונת והוא נגעים באים עליו כדאמר בערכין: בצינעא. דהוה דבר שבחשאי קטרת מכפרת שהוא מעשה חשאי: בפרהסיא. שהוא דבר שבקול קול פעמונים מכפר עליו: מתני' 





תוספות





	כמחלוקת כאן כך מחלוקת במראות נגעים. פר''ת דתלי האי בהאי דמשום דמעיל בא לכפר על לשון הרע וכן נגעים באין על לשון הרע כדאמרינן פרק יש בערכין (ערכין דף טז.): שבעים ושנים. לא פליג התנא אמתניתין דשבועות (דף ב.) דתנן שתים שהן ארבע דהתם מיירי בנגעים לבנים והכא מיירי בכל מיני נגעים ירקרק ואדמדם ופתוכים ויש להוסיף עוד נגעי בתים ונגעי בגדים: מכפרים על שפיכות דמים. מה שמפרשים אהא מיום שחרב בית המקדש אף על פי שבטלו ד' מיתות דין [ארבע] מיתות לא בטלו דלהכי לא נקט מ' שנה קודם שחרב בית המקדש שגלתה סנהדרין דבההיא שעתא אפי' דין ארבע מיתות לא הוה דבגדי כהונה מכפרין ולא נהירא דגבי שמעון בן שטח פריך ליה באחד דיני ממונות (סנהדרין דף לז:) אף על גב דהוו בגדי כהונה ומיהו הייתי יכול לקיים פירוש זה ולומר דלהכי לא נקט מ' שנה משום דאיכא דין מיתות דבטלו כגון עריות ועבודת כוכבים שמכפרין עליהם מכנסים ואפוד אבל דין שפיכות דמים לא בטל דכתונת שמכפרת על שפיכות דמים אין מכפרת על ההורג אלא על ישראל שערבין זה בזה דומיא דעגלה ערופה דכתיב (דברים כא) כפר לעמך ישראל ואציבור מכפרת ולא על ההורג וכן משמע הכא דכתנת לא מכפרת אהורג דאי מכפרת מאי פריך הכא מעגלה ערופה והא עגלה ערופה אישראל מכפרה וכן משמע פ' יש בערכין (ערכין דף טז.) דקאמר על ז' דברים נגעים באים וקחשיב שפיכות דמים ולשון הרע ופריך התם ממעיל שמכפר על לשון הרע ומכתנת שמכפר על שפיכות דמים לא פריך מידי משום דלא מכפר אהורג אלא אישראל כדפרישית אבל מלשון הרע דלא מצינו לשנויי הכי דמסתמא אין ציבור נענשין על לשון הרע של זה כיון דשמא לא יבא לידי תקלה וכן פירש בקונט' התם ועוד יש מפרשים בההיא דערכין (גז''ש) דלהכי לא פריך מכתנת דנהי דמצלת מעונש מיתה מנגעים ויסורין לא מצלת ואם תאמר הכא משמע דכתנת מכפרת על דידיע מאן קטליה ובשבועות (דף ח.) מצריך קרא למימר שאין שעיר המשתלח מכפר על דידיע מאן קטליה ואמאי צריך קרא פשיטא דהא כתנת מכפרת ומיהו יש לפרש דיש חילוק בין ציבור לכל ישראל דכתנת מכפרת אציבור ושעיר המשתלח על כל ישראל:





מהרש"א - חידושי אגדות

למה נסמכה פרשת קרבנות לפרשת בגדי כהונה לומר וכו'. עיין פרש"י קצת קשה דבהפך הל"ל למה נסמכה פרשת בגדי כהונה לפרשת קרבנות ופירושו בפרק יש בערכין ניחא טפי שפירש שכ למה נסמכה בפרשת תצוה נסמך ענין המלואים לבגדי כהונה עכ"ל. ומיהו ק"ק לפירושו שם דמאי קושיא למה נסמכה דהא ודאי שפיר נסמכה דבתחלת עבודת אהרן במלואים הוצרך מקודם ללבוש בגדים של כהונה אבל בפרשת צו לגבי מעשה שסמך כל תורת הקרבנות לעולה ולמנחה ולחטאת ולאשם וכו' לבגדי כהונה שפיר קאמר למה נסמכה לכל הקרבנות אלו ובפרשת תצוה גבי צווי לא נסמכה אלא למילואים וקאמר ללמדך כמו שכל אלו הקרבנות באין לכפרה כך הבגדים מתכפרין:


כתונת מכפרת על שפיכות דמים דכתיב ויטבלו את הכתונת וגו'. עי' פירוש רש"י ועוד י"ל שהכתונת הוא הבגד באדם הקרוב לגוף ולבשר והוא מגואל בדם ביותר בכל נהרג וע"כ כתונת זה מכפר על כך. ואמר מכנסים מכפר על גלוי עריות דכתיב ועשה להם מכנסי וגו' מגופא דקרא מייתי לה דמשמע דהמכנסים הם משום גידור ערוה ולהכי שינה כאן דבכולהו כתיב ועשית ובכאן כתיב ועשה להם מכנסי בד וגו' דמשמע שיהיה צורך להם בגידור ערוה. ואמר מצנפת וכו' יבא דבר שבגובה וכו'. כי כיסוי הראש מביא לידי אימה דשמיא כדאמרינן בסוף פרק מי שהחשיך ברב נחמן בר יצחק דלא שבקתיה אימיה גלי רישיה. ואמר אבנט מכפר על הרהור הלב אהיכא דאיתא. כפרש"י הכא ובפרק יש בערכין מייתי לה מקרא דכתיב והיה על לב אהרן וטעות הוא דהאי קרא בחושן כתיב ולא באבנט. ואמר חושן מכפר על הדינין שנאמר ועשית חשן משפט. פירוש מכפר על עוות הדין כפרש"י בחומש וז"ש ונשא אהרן את משפט וגו' דהיינו נשיאת עון המשפט. ואמר אפוד מכפר על ע"ז דכתיב אין אפוד וגו'. ומצינו בע"ז שהיו ג"כ עושין אפוד כמ"ש בפסל מיכה ויעש אפוד ותרפים וגו' אלא דמייתי האי קרא דהושע דהל"ל לפי פשוטו אין אפוד ואין תרפים כדכתיב לעיל מיניה אין זבח ואין מצבה כפרש"י שם וע"כ דרשוהו הכא באין אפוד של כהן גדול יש עון תרפים. ואמר מעיל מכפר על לה"ר כו' ויכפר על מעשה קול. מהידוע כי קול ודיבור רע עושה מעשה ופעולה לברוא לו מקטרג אחד וזה המעיל הוא בהפך זה דכתיב ביה ונשמע קולו בבואו אל הקדש וגו' שקול זה מבריח את המקטריגים לו בדרך בואו. ואמר ציץ מכפר על מעשה עזי פנים וכו' ומצח אשה זונה וגו'. מורה על העזות דכתיב בסיפא דקרא מאנת הכלם אף על גב דבהאי קרא מפרש ונשא אהרן את עון הקדשים דהיינו שמכפר על שנקרב בטומאה מכל מקום מדקבעו לו לציץ מקום המצח דרשו לכפר על עזות מצח וק"ל:


ודע דבפרק יש בערכין פריך והא אהך דעל שבעה דברים באים נגעים וחשיב לשון הרע ושפיכת דמים וגילוי עריות וכו' ומשני שם לא קשיא הא וכו' אי לא אהני מעשיו מעיל מכפר מזה משמע דלא הוה קא מקשה אלאאמעיל וכתב רש"י שם ואי קשיא אמאי לא מותיב משפיכת דמים וג"ע וכו' תירץ מהא דתניא בגדי כהונה מכפרין וכו' אלא על האחרים וכו' ע"ש והתוס' דחו פירושו וכתבו תירוצים אחרים על זה ע"ש ולי נראה ליישב דודאי הא דקאמר דבגדי כהונה מכפרין על ש"ד וג"ע וע"ז היינו אשוגג דוקא אבל אמזיד ודאי דאין בגדי כהונה מכפרין אלא הנגעים באין עליו בש"ד ובג"ע במזיד כדמייתי בש"ד דיואב שהיה מזיד אבל מלה"ר דלא שייך אלא במזיד פריך שפיר ובהא יתיישב נמי מה שדקדקו התוספות אדהכא מההיא דמיום שחרב בהמ"ק אע"פ שבטלו ד' מיתות דין ד' מיתות לא בטלו דההיא במזיד איירי ומיהו מהא דפריך הכא מעגלה ערופה משמע קצת דהך דבגדי כהונה מכפר במזיד איירי ויש ליישב ודו"ק:


ב' דברים לא מצינו להם כפרה בקרבנות וכו'. נראה ע"פ מ"ש שם בערכין דבג' עבירות שהם ע"ז ג"ע ש"ד כתיב גדולה ובלשון הרע כתיב גדולות ואהא קאמר מכלל אלו עבירות הגדולות יש בהן דהקרבן מכפר עליהם בשוגג כגון שעירי ע"ז וכגון כל חייבי כריתות בעריות בשוגג מביאין קרבן חטאת אבל ב' עבירות גדולות שהם לה"ר וש"ד לא מצינו להם כפרה כלל בקרבנות אבל מצינו להם עגלה ערופה בש"ד דומה לקרבן וכן קטורת לה"ר שהוא בא למקדש כקרבן ומייתי ויתן את הקטורת ויכפר וגו' על מה קטורת מכפר על לה"ר וכו' פרש"י פ' טרף בקלפי בההיא דקרח לה"ר דכתיב אתם המיתם את עם ה' וסתם לה"ר בחשאי עכ"ל ודבר שבחשאי דקאמר אע"ג דבההיא שעתא בפרהסיא היה ויעמוד בין המתים ובין החיים וגו' מכל מקום דבר שבחשאי מקרי דכל השנה מקטירין בהיכל בחשאי כפרש"י וק"ל:


רש"י למה נסמכה בסדר צו את אהרן זאת תורת העולה. נראה דהוקשה הלא בר"ח ניסן נצטוה על הקרבנות והבגדים היו קודם לכן בימי המלואים א"כ ראוי לכתוב פ' הבגדים ואח"כ פ' הקרבנות וזה שדקדק רש"י והדר קח את אהרן וגו':





רש"ש

רש"י ד"ה קנסות. לשון וקולסא דנחשא כו'. ר"ל בחילוף דטלנ"ת:



רש"י ד"ה מראות נגעים. ולבנים של נתקי הראש כו'. עי' בר"ש שם:





הגהות יעב"ץ

גמ' ר' דוסא אומר משום רבי יהודה. נ"ב צ"ע שמא תרי ר"ד או תרי ר"י הוו:





בן יהוידע

כְּתֹנֶת מְכַפֶּרֶת עַל שְׁפִיכוּת דָּמִים (שמות כח, טו). נראה לי בס"ד השופך דמים פוגם בקו האמצעי שהוא סוד גופא ויש בו ד' שמות והם אהי־ה בכתר בשלש ראשונות והוי־ה בתפארת בשלש אמצעיות ושד"י ביסוד בשלש תחתונות ואדנ־י במלכות שהיא אחר נה"י [נצח הוד יסוד] וארבעה שמות אלו שהם 'אהי־ה הוי־ה שד־י אדנ־י' [426] עולה מספרם 'תוך' [426] וזה נרמז ב'כתונת' שהוא 'תן תוך'.
ואומרו 'מִכְנָסַיִם מְכַפְּרִין עַל גִּלּוּי עֲרָיוֹת' נראה לי בס"ד 'מִכְנָסַיִם' אותיות 'כנס מים' הוא הזרע שנקרא מים שהשליכו האדם בביאה אסורה של ערוה כנס ואסף אותו לתקנו על ידי המכנסים.
ואומרו 'אַבְנֵט מְכַפֵּר עַל הִרְהוּר הַלֵּב' נראה לי בס"ד הגוף נקרא ט"ן כמו שאמרו רבותינו ז"ל 'טָב לְמֵיתַב טַן דּוּ' והלב הוא אב לכל אברים של הגוף וזהו 'אַבְנֵט' אותיות 'אב טן' שנתקן הלב באבנט.
ומה שאמר 'חֹשֶׁן מְכַפֵּר עַל הַדִּינִין' כי בעשיית הדין למטה ישתוק וינוח השטן שלא יקטרג למעלה וידוע השטן רמוז באות ש' שהיא מספר יצר [300] וזהו חֹשֶׁן - נח ש'.
'וְאֵפוֹד מְכַפֵּר עַל עֲבוֹדָה זָרָה' נראה לי בס"ד כי עון עבודה זרה יש בו תרתי אף דהיינו על המעשה ועל המחשבה והרהור וזהו אֵפוֹד אותיות 'דו אף' והיינו דו רצונו לומר שנים.
'וּמְעִיל מְכַפֵּר עַל לָשׁוֹן הָרַע' נראה לי בס"ד כי בעל לשון הרע פוגם בפה ששם שערי בינה שהוא סוד ה"א ראשונה שבשם הוי־ה ברוך הוא שנקראת מ"י וזהו מְעִיל - על מי.
'וְהַצִּיץ צִיץ מְכַפֵּר עַל עַזּוּת פָּנִים' כי ידוע בפנים יש צורת א' שהוא וא"ו ושני יודי"ן וכן בפנים יש חוטם שהוא דוגמת ו' ויש שני עינים שהם צורת שני יודי"ן וידוע כי אות אלף רמוז בו מספר האלף כי ציץ [1000] עולה מספר אלף שהצד"י האחרון הוא של אותיות מנצפ"ך שמספרו תת"ק [900].





גליון הש"ס - רבי עקיבא איגר

גמ' למה נסמכה פרשת קרבנות לפרשת בגדי כהונה. בערכין דף ו איתא למה נסמכה פרשת בגדי כהונה לפ' קרבנות ועי' ברש"י כאן והתם. ועיין בדרשות הראנ"ח פ' תצוה:





צאן קדשים

רש״י ד״ה וכמין קונאות כו׳ שעושים בסוף בית יד כו׳ כצ״ל:


ד״ה עינבלים כו׳ אצל הרימון והוא פעמון כו׳ כצ״ל:


בא״ד ביניהם פעמון א׳ בין שני רימונים הס״ד והד״א וכצ״ל:


ד״ה מראות נגעים כו׳ ולפנים של נתקי הראש וזקן ושל נגעי בתים ובגדים הס״ד וכצ״ל:


ד״ה ויטבלו כו' רמז הוא לעתיד שיכפר כו׳ כצ״ל:


ד״ה מכנסי בד וגו׳ לכסות בשר ערוה לחפות כו׳ כצ״ל:


ד״ה בר קטלא הוא כו׳ דכתיב ולארץ לא יכופר כו׳ כצ״ל:


ד״ה ומשני במזיד כו׳ והוא נגעים כו' כצ״ל:


תוס' ד״ה מכפרים כו׳ דגבי שמעון ב״ש פריך ליה כו׳ ושמעון ב"ש היה בזמן שב״ה קיים:


בא״ד כגון עריות וע״ג שמכפרים עליהם כו׳. איכא למידק דפריך התם והאי בר נחש הוא כו' ומשני ההוא חטא אחריתי הוה ביה ואמר מר מי שנתחייב ב׳ מיתות נידון בחמורה וע״כ האי חטא אחריתי הוא ג״ע דבשריפה כדאמרינן באלו הן הנשרפין שם א״כ הדרא קושיא לדוכתא למה הכישו נחש הא מכנסים מכפרים ואפשר לומר כיון דאגב שנתחייב בשפיכת דמים נתגלגל עליו הכל ותדע שהרי כבר נתחיב בחטא אחריתא קודם שנתחייב בשפיכת דמים ולא הכישו נחש עד שעבר על שפיכת דמים דעד עתה המכנסים היו מכפרים עליו ולאחר שעבר על ש״ד נתגלגל עליו החטא של ג״ע נמי:


בא״ד ומכתונת שמכפר על שפיכת דמים לא פריך כו׳. ותמיה לי דהכא רצו להוכיח מדלא פריך התם משפיכת דמים דלא מכפר על ההורג אלא אישראל ושם כתבו תוספת דבאמת פריך נמי משפיכת דמים ומג״ע ושנויא דמשני התם הא דאהני מעשיו הא דלא אהני מעשיו קאי נמי אש״ד וג״ע עיי״ש. גם על מ״ו הב״ז תמיה לי שכתב ולא ידעתי למה לא פריך התם מג"ע דמכנסים מכפרים ורש״י תירץ שם דגם בג״ע מכפרים על הצבור ולא עלויה דידיה ובתוספת משמע כאן דס״ל דמכנסים מכפרים גם עלויה דידיה וליכא גבי' דין ארבע מיתות וצ״ע עכ״ל ואשתמיטתא מיניה מה שכתבו תוס׳ התם דבאמת פריך מש״ד ומגלוי עריות נמי עי״ש נ״ל:


הדרן עלך המזבח מקדש

ברכת הזבח

חידושים


{תוס'} ד"ה מכפרים כו׳ דלהכי לא נקט מ׳ שנה כו׳ ומיהו הייתי כו׳ אבל דין ש״ד לא בטל (ור״ל ומזה פריך גבי שמעון בן שטח) ומכתונת שמכפר על ש״ד לא פריך מידי וכו׳. ולא ידעתי למה לא פריך התם מעריות דמכנסים מכפרים. ורש״י תירץ שם דגם בג״ע מכפרת על הצבור ולא עלויה דידיה ובתוס' משמע כאן דס״ל דמכנסים מכפרים גם עלוי׳ דידיה וליכא כאן גבי׳ דין ד׳ מיתות וכמ״ש לעיל וצל״ע ודוק:


הגהות


גמרא מעיל כולו של תכלת שוליו כיצד כצ״ל (מיימוני פ״ט מהלכות כלי המקדש):


רש״י ד״ה הוגעו כו׳ בנתר ואהל הס״ד: ואח״כ ד"ה הוגעו כו׳ להו כלל הס״ד: ואח״כ ד״ה אף במים כו׳ הוא אלא למימרא כו׳ דהיכי דאסור אסור לגמרי כו׳ אותן כלל אם הוזקקו לנתר ואהל הד״א והס״ד: ואח״כ ד״ה נראה כו׳ מביא כו׳ דברימונים כו׳ הד״א:


ד״ה קנסות כו׳ על רישי׳ הס״ד:


ד״ה אהיכא דאיתי׳ כו׳ יחגרו ביזע הס״ד:


ד״ה דבר שבקול פעמונים שבו מכפר כצ״ל והס״ד: ואח״כ ד״ה על העם במחלוקת כו׳ המיתם וגו׳ הד״א והס״ד:


ד״ה ידיע מאן קטלי׳ כתונת מכפרת כו׳ כצ״ל:


ד"ה ומשני כו' מכפרי בכתונת והוא נגעים כו׳ כצ״ל:

פנים מאירות

תוס׳ ד"ה מכפרים על ש"ד וכתבו התוספות דכתונת לא מכפרי אהורג אלא אישראל ויש להביא ראיה לדבריהם דאין כתונת מכפרת מהא דאמרינן ואלהים אנה לידו במה הכתוב מדבר אחד הרג במזיד בלא עדים וא' הרג שוגג הקב"ה מזמנן לפונדק אחת זה נהרג כו׳ וקשה והא בגדי כהונה מכפרים אלא ע"כ דאין מכפרין אהורג עצמו אלא על ישראל ובזה ניחא נמי דאמרינן ביומא דף ע"ב אלמלא בגדי כהונה לא נשתיירו מישראל שריד ופליט ופי׳ רש"י שם לפי שע"י בגדי כהונה מקריבין קרבנות ולא נהירא דא"כ הוי ליה למימר אלמלא קרבנות אלא נראה דבגדי כהונה היו מכפרים על ישראל על הערבות ואף ששופכי דמים היו בירושלים מ״מ לא היו ראוים כולם לענוש מטעם דבגדי כהונה היו מכפרים וק"ל:

